Oficialusis leidinys L 302 , 06/11/2002 p. 0003 - 0027



Komisijos reglamentas (EB) Nr. 1970/2002 2002 m. lapkričio 4 d. iš dalies keičiantis Tarybos reglamentą (EB) Nr. 3051/95 dėl ro-ro tipo keleivinių keltų (ro-ro keltų) saugaus valdymo (tekstas svarbus EEE) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1995 m. gruodžio 8 d. Tarybos reglamentą (EB) Nr. 3051/95 dėl ro-ro tipo keleivinių keltų (ro-ro keltų) saugaus valdymo [1] su pakeitimais, padarytais Komisijos reglamentu (EB) Nr. 179/98 [2], ypač į jo 9 straipsnį, kadangi: (1) Reglamentas (EB) Nr. 3051/95 numato, kad bendrovės ir valstybės narės dėl į Bendrijos valstybių narių uostus arba iš jų plaukiojančių ro-ro keltų turi laikytis Tarptautinės jūrų organizacijos (TJO) asamblėjos 1993 m. lapkričio 4 d. rezoliucija A.741 (18) priimto Tarptautinio saugaus laivų eksploatavimo ir taršos prevencijos valdymo kodekso nuostatų. (2) Siekiant užtikrinti, kad ISM kodeksas būtų įgyvendinamas vienodai, Reglamente (EB) Nr. 3051/95 yra administracijoms skirtų nuostatų, paremtų Tarptautinės jūrų organizacijos (TJO) 1995 m. lapkričio 23 d. asamblėjos rezoliucija A.788 (19) patvirtintomis Tarptautinio saugaus valdymo kodekso (ISM) įgyvendinimo rekomendacijomis. (3) Šias TJO rezoliucijas Tarptautinė jūrų organizacija (TJO) iš dalies pakeitė 2000 m. gruodžio 5 d. priimta rezoliucija MSC.104 (73) ir 2001 m. lapkričio 29 d. priimta rezoliucija A.913 (22). (4) Būtina atsižvelgti į tarptautiniu lygiu vykstančius pokyčius, nustatant išsamias sertifikavimo ir patikros taisykles. (5) Šiame reglamente numatytos priemonės atitinka Tarybos direktyvos 93/75/EEB [3] su paskutiniais pakeitimais, padarytais Komisijos direktyva 98/74/EB [4], 12 straipsnyje numatyto komiteto nuomonę, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 3051/95 iš dalies keičiamas taip: 1. 2 straipsnio e punktas pakeičiamas taip: "e) "ISM kodeksas" - tai prie šio reglamento pridėtas 1993 m. lapkričio 4 d. Tarptautinės jūrų organizacijos (TJO) asamblėjos rezoliucija A.741 (18) priimtas Tarptautinis saugaus laivų eksploatavimo ir taršos prevencijos valdymo kodeksas su pakeitimais, padarytais 2000 m. gruodžio 5 d. TJO rezoliucija MSC.104 (73)." 2. 2 straipsnio h punktas pakeičiamas taip: "h) "saugaus valdymo liudijimas" - tai pagal ISM kodekso 13.7 dalies nuostatas ro-ro keltui išduotas liudijimas." 3. 4 straipsnio 1 dalis pakeičiama taip: "1. Laivai gali teikti reguliarias paslaugas iš Bendrijos valstybių narių uostų ir į juos, jeigu juos eksploatuojančios bendrovės laikosi visų ISM kodekso 1.2-13.1 ir 13.6 dalių nuostatų kaip privalomų." 4. 5 straipsnio 1 dalis pakeičiama taip: "1. Valstybės narės laikosi bendrovėms ir ro-ro keltams taikomų ISM kodekso 13.2, 13.3, 13.4, 13.5, 13.7-13.11, 14 ir 16 dalių nuostatų kaip privalomų." 5. Priedas pakeičiamas šio reglamento priedu. 2 straipsnis Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2002 m. lapkričio 4 d. Komisijos vardu Loyola De Palacio Pirmininko pavaduotojas [1] OL L 320, 1995 12 30, p. 14. [2] OL L 19, 1998 1 24, p. 35. [3] OL L 247, 1993 10 5, p. 19. [4] OL L 276, 1998 10 13, p. 7. -------------------------------------------------- PRIEDAS " PRIEDAS TURINYS A DALIS - ĮGYVENDINIMAS 1. Bendrosios nuostatos … 1.1. Sąvokų apibrėžimai … 1.2. Tikslai … 1.3. Taikymas … 1.4. Saugaus valdymo sistemos (SVS) veikimo reikalavimai … 2. Saugos ir aplinkos apsaugos politika … 3. Bendrovės atsakomybė ir įgaliojimai … 4. Paskirtasis (-ieji) asmuo (asmenys) … 5. Kapitono atsakomybė ir įgaliojimai … 6. Ištekliai ir darbuotojai … 7. Laivo eksploatavimo planų rengimas … 8. Pasirengimas avarijoms … 9. Pranešimai apie neatitiktis, nelaimingus atsitikimus bei pavojingus įvykius ir jų analizė … 10. Laivo ir įrangos techninė priežiūra … 11. Dokumentai … 12. Bendrovės patikra, peržiūra ir įvertinimas … B DALIS - LIUDIJIMŲ IŠDAVIMAS IR PATIKRA 13. Liudijimų išdavimas ir periodinė patikra … 14. Laikinų liudijimų išdavimas … 15. Patikra … 16. Liudijimų formos … A DALIS -BENDROSIOS NUOSTATOS B DALIS - LIUDIJIMŲ IŠDAVIMAS IR STANDARTAI 1.Laikino atitikties dokumento ir laikino saugaus valdymo liudijimo priėmimas ir pripažinimas … 2. Liudijimų išdavimo procesas … 3. Valdymo standartas … 4. Kompetencijos standartai … 5. Atitikties dokumentų ir saugaus valdymo liudijimų forma … I ANTRAŠTINĖ DALIS Tarptautinis saugaus laivų eksploatavimo ir taršos prevencijos valdymo kodeksas (Tarptautinis saugaus valdymo (ISM) kodeksas) A DALIS - ĮGYVENDINIMAS 1. Bendrosios nuostatos 1.1. Sąvokų apibrėžimai Toliau pateikti sąvokų apibrėžimai taikomi šio kodekso A ir B dalims. 1.1.1. "Tarptautinis saugaus valdymo (ISM) kodeksas" - tai Asamblėjos priimtas Tarptautinis saugaus laivų eksploatavimo ir taršos prevencijos valdymo kodeksas, kurį Organizacija gali iš dalies keisti. 1.1.2. "Bendrovė" - tai laivo savininkas arba kita organizacija ar asmuo, pavyzdžiui, valdytojas arba laivo be įgulos frachtuotojas, kurie prisiima laivo savininko atsakomybę eksploatuoti šį laivą arba kurie, prisiimdami tokią atsakomybę, sutinka prisiimti visus šiuo kodeksu nustatytus įsipareigojimus ir atsakomybę. 1.1.3. "Administracija" - tai valstybės, su kurios vėliava laivas turi teisę plaukioti, vyriausybė. 1.1.4. "Saugaus valdymo sistema" - tai struktūriškai apibrėžta ir dokumentais pagrįsta sistema, bendrovės darbuotojams leidžianti veiksmingai įgyvendinti jos saugos ir aplinkos apsaugos politiką. 1.1.5. "Atitikties dokumentas" - tai bendrovės išduotas dokumentas, atitinkantis šio kodekso reikalavimus. 1.1.6. "Saugaus valdymo liudijimas" - tai laivui išduotas dokumentas, kuris žymi, kad bendrovė ir jos laivų vadovybė dirba pagal patvirtintą saugaus valdymo sistemą. 1.1.7. "Objektyvūs įrodymai" - tai su sauga arba su saugaus valdymo sistemos sudedamosios dalies veikimu ar jos įgyvendinimu susijusio fakto kokybinė arba kiekybinė informacija, įrašai arba pareiškimai apie šį faktą, kurie yra pagrįsti stebėjimu, matavimu arba bandymu ir kuriuos galima patikrinti. 1.1.8. "Pastebėjimas" - tai pareiškimas apie faktą, padarytas atliekant saugaus valdymo auditą ir pagrįstas objektyviais įrodymais. 1.1.9. "Neatitiktis" - tai tokia nustatyta padėtis, kai objektyvūs įrodymai patvirtina, kad nesilaikoma konkrečių reikalavimų. 1.1.10. "Didelė neatitiktis" - tai didelę grėsmę darbuotojams, laivo saugai arba didelę riziką aplinkai keliantis nuokrypis, kurį galima nustatyti ir dėl kurio reikia imtis skubių korekcinių veiksmų, ir kurį taip pat sudaro neveiksmingas ir nesistemingas šio kodekso reikalavimų įgyvendinimas. 1.1.11. "Sukakties data" - tai kiekvienų metų mėnuo ir diena, kuri atitinka atitinkamo dokumento ar liudijimo galiojimo pasibaigimo datą. 1.1.12. "Konvencija" - tai 1974 m. Tarptautinė konvencija dėl žmogaus gyvybės apsaugos jūroje su pakeitimais. 1.2. Tikslai 1.2.1. Kodekso tikslas yra užtikrinti saugą jūroje, apsaugoti žmones nuo sužeidimų arba gyvybės praradimo, užtikrinti, kad nebūtų padaryta žala aplinkai, visų pirma jūros aplinkai ir turtui. 1.2.2. Bendrovės saugaus valdymo tikslai, inter alia, turėtų būti tokie: 1.2.2.1. saugiai eksploatuoti laivus ir sukurti saugią darbo aplinką; 1.2.2.2. visoms nustatytoms rizikos rūšims nustatyti apsaugos priemones ir 1.2.2.3. nuolat tobulinti krante ir laivuose dirbančių darbuotojų saugaus valdymo įgūdžius, įskaitant pasiruošimą avarinėms situacijoms, susijusioms su sauga ir aplinkos apsauga. 1.2.3. Saugaus valdymo sistema turėtų užtikrinti, kad būtų: 1.2.3.1. laikomasi privalomų taisyklių ir reglamentų ir 1.2.3.2. atsižvelgiama į taikomus kodeksus, Organizacijos, administracijų, klasifikacinių bendrovių ir jūros verslo organizacijų pateiktas rekomendacijas ir jų rekomenduotus standartus. 1.3. Taikymas Šio kodekso reikalavimai gali būti taikomi visiems laivams. 1.4. Saugaus valdymo sistemos (SVS) veikimo reikalavimai Visos bendrovės turėtų sukurti, įdiegti ir prižiūrėti saugaus valdymo sistemą (SVS), į kurią įtraukiami tokie jos veikimo reikalavimai: 1.4.1. saugos ir aplinkos apsaugos politika; 1.4.2. saugaus laivų eksploatavimo ir aplinkos apsaugos užtikrinimo nurodymai ir tvarka, laikantis atitinkamų tarptautinės teisės ir vėliavos valstybės teisės aktų nuostatų; 1.4.3. nustatyti krante ir laivuose dirbančių darbuotojų įgaliojimai ir ryšio vienų su kitais būdai; 1.4.4. pranešimų apie avarijas ir apie tuos atvejus, kai nesilaikoma šio kodekso nuostatų, tvarka; 1.4.5. pasirengimo avarinėms situacijoms ir reagavimo į jas tvarka ir 1.4.6. vidaus audito ir valdymo peržiūrų atlikimo tvarka. 2. Saugos ir aplinkos apsaugos politika 2.1. Bendrovė turėtų suformuoti saugos ir aplinkos apsaugos politiką, kuri paaiškintų, kaip pasiekti 1.2 dalyje išvardytus tikslus. 2.2. Bendrovė turėtų užtikrinti, kad ši politika ir laive, ir krante būtų įgyvendinama ir palaikoma visais organizacijos lygiais. 3. Bendrovės atsakomybė ir įgaliojimai 3.1. Kai už laivo eksploatavimą atsakingas subjektas ir laivo savininkas nėra tas pats asmuo, savininkas administracijai turi pranešti visą šio subjekto pavadinimą ir rekvizitus. 3.2. Bendrovė turėtų apibrėžti ir dokumentais pagrįsti visų darbuotojų, tvarkančių su sauga ir taršos prevencija susijusį bei saugai ir taršos prevencijai įtakos turintį darbą, bei jų atsakomybę, įgaliojimus ir tarpusavio santykius. 3.3. Bendrovė yra atsakinga už tai, kad būtų numatyti pakankami ištekliai ir pakankama krante esanti parama, kad paskirtasis asmuo arba asmenys galėtų atlikti savo pareigas. 4. Paskirtasis (-ieji) asmuo (asmenys) Siekdama užtikrinti saugų visų laivų eksploatavimą ir užmegzti ryšį tarp bendrovės bei laivo darbuotojų, kiekviena bendrovė, jeigu reikia, krante turėtų paskirti asmenį ar asmenis, palaikančius tiesioginius ryšius su aukščiausia vadovybe. Paskirtajam asmeniui arba asmenims turėtų būti nustatyta atsakomybė ir suteikti įgaliojimai prižiūrėti visų eksploatuojamų laivų saugos ir taršos prevencijos aspektus bei užtikrinti, jeigu reikia, reikiamų išteklių bei krante esančios paramos naudojimą. 5. Kapitono atsakomybė ir įgaliojimai 5.1. Bendrovė turėtų aiškiai apibrėžti ir dokumentais pagrįsti kapitono atsakomybę už: 5.1.1. bendrovės saugos ir aplinkos apsaugos politikos įgyvendinimą; 5.1.2. įgulos narių skatinimą laikytis tokios politikos; 5.1.3. atitinkamų aiškių ir paprastų įsakymų bei nurodymų rengimą; 5.1.4. tikrinimą, ar konkrečių reikalavimų yra laikomasi; ir 5.1.5. SVS peržiūrą ir pranešimų apie jos trūkumus perdavimą krante dirbančiai vadovybei. 5.2. Bendrovė turėtų užtikrinti, kad laive veikiančioje SVS būtų aiškiai įrašyta, kokius įgaliojimus turi kapitonas. Bendrovė SVS turėtų nustatyti, kad kapitonas turi viršesnius įgaliojimus ir atsakomybę priimti sprendimus dėl saugos ir taršos prevencijos bei, jeigu reikia, prašyti bendrovės pagalbos. 6. Ištekliai ir darbuotojai 6.1. Bendrovė turėtų užtikrinti, kad kapitonas: 6.1.1. turėtų tinkamą kvalifikaciją vadovauti; 6.1.2. būtų visiškai susipažinęs su bendrovės SVS ir 6.1.3. jam būtų suteikta būtina parama, kad savo pareigas galėtų atlikti saugiai. 6.2. Laikantis nacionalinių ir tarptautinių reikalavimų bendrovė turėtų užtikrinti, kad kiekvieno laivo įgula būtų sukomplektuota iš kvalifikuotų, atestuotų ir medicininiu požiūriu tinkamų jūrininkų. 6.3. Bendrovė turėtų nustatyti tvarką, užtikrinančią, kad nauji ir į naujas pareigas, susijusias su sauga ir aplinkos apsauga, paskirti darbuotojai būtų deramai supažindinti su savo pareigomis. Turėtų būti identifikuoti, dokumentais įforminti ir pateikti būtiniausi su laivyba susiję nurodymai. 6.4. Bendrovė turėtų užtikrinti, kad visi jos darbuotojai, dirbantys su SVS, tinkamai suprastų atitinkamas taisykles, reglamentus, kodeksus ir rekomendacijas. 6.5. Bendrovė turėtų nustatyti tvarką, pagal kurią būtų nustatoma, kokio mokymo gali reikėti SVS veikimui užtikrinti, ir jos laikytis, ir užtikrinti, kad toks mokymas būtų numatytas visiems reikiamiems darbuotojams. 6.6. Bendrovė turėtų nustatyti tvarką, pagal kurią laivo darbuotojai su SVS susijusią informaciją gautų darbine kalba arba kitomis jiems suprantamomis kalbomis. 6.7. Bendrovė turėtų užtikrinti, kad atlikdami su SVS susijusias savo pareigas laivo darbuotojai galėtų veiksmingai perduoti vieni kitiems informaciją. 7. Laivo eksploatavimo planų rengimas Bendrovė turėtų nustatyti su laivo sauga ir taršos prevencija susijusių pagrindinių laivo eksploatavimo operacijų planų ir nurodymo rengimo tvarką. Su šios tvarkos rengimu susijusios užduotys turėtų būti apibrėžtos ir paskirtos kvalifikuotiems darbuotojams. 8. Pasirengimas avarijoms 8.1. Bendrovė turėtų nustatyti laive galinčių susidaryti avarinių situacijų nustatymo, apibūdinimo ir reakcijos į jas tvarką. 8.2. Bendrovė turėtų nustatyti mokymo ir pratybų programas, skirtas avarinėms padėtims pasirengti. 8.3. SVS turėtų būti numatytos priemonės, užtikrinančios, kad bendrovės struktūra visada būtų pasirengusi reaguoti į jos laivams iškilusį pavojų, nelaimingus atsitikimus ir avarijas. 9. Pranešimai apie neatitiktis, nelaimingus atsitikimus bei pavojingus įvykius ir jų analizė 9.1. SVS turėtų būti nustatyta tvarka, užtikrinanti, kad apie visas neatitiktis, nelaimingus atsitikimus ir pavojingas situacijas būtų pranešta bendrovei ir kad šie įvykiai, siekiant pagerinti saugą ir taršos prevenciją, būtų ištirti ir išanalizuoti. 9.2. Bendrovė turėtų nustatyti korekcinių veiksmų įgyvendinimo tvarką. 10. Laivo ir įrangos techninė priežiūra 10.1. Bendrovė turėtų nustatyti tvarką, užtikrinančią, kad laivas būtų prižiūrimas laikantis atitinkamų taisyklių ir reglamentų bei papildomų reikalavimų, kuriuos bendrovė gali nustatyti, nuostatų. 10.2. Laikydamasi šių reikalavimų bendrovė turėtų užtikrinti, kad: 10.2.1. patikrinimai būtų atliekami atitinkamu dažniu; 10.2.2. būtų pranešama apie visas neatitiktis, nurodant jų priežastį, jei ji yra žinoma; 10.2.3. būtų imtasi atitinkamų korekcinių veiksmų ir 10.2.4. tokie veiksmai būtų registruojami. 10.3. Bendrovė SVS turėtų nustatyti tvarką, pagal kurią būtų nustatoma, dėl kokios įrangos ir techninės sistemos staigaus gedimo gali susidaryti pavojinga situacija. SVS turėtų numatyti konkrečias priemones pirmiau minėtos įrangos arba sistemų patikimumui didinti. Į šias priemones turėtų būti įtrauktas reguliarus atsarginių priemonių ir įrangos arba techninių sistemų, kurios nėra nuolatos naudojamos, išbandymas. 10.4. 10.2 punkte paminėti patikrinimai bei 10.3 punkte nurodytos priemonės turėtų būti įtrauktos į laivo eksploatavimo techninę priežiūrą (įprastą priežiūrą). 11. Dokumentai 11.1. Bendrovė turėtų nustatyti visų su SVS susijusių dokumentų ir duomenų kontrolės tvarką ir jos laikytis. 11.2. Bendrovė turėtų užtikrinti, kad: 11.2.1. galiojantys dokumentai būtų prieinami visose atitinkamose vietovėse; 11.2.2. dokumentų pakeitimus peržiūrėtų ir patvirtintų įgalioti darbuotojai ir 11.2.3. netekę galios nebūtų daugiau naudojami. 11.3. Dokumentus, kuriuose aprašoma SVS ir nurodoma, kaip ją įgyvendinti, galima įvardyti kaip "saugaus valdymo vadovą". Dokumentai turėtų būti parengti tokia forma, kuri, bendrovės nuomone, yra pati veiksmingiausia. Kiekviename laive turėtų būti laikomi visi su tuo laivu susiję dokumentai. 12. Bendrovės patikra, peržiūra ir įvertinimas 12.1. Bendrovė, siekdama patikrinti, ar su sauga ir taršos prevencija susijusi veikla atitinka SVS reikalavimus, turėtų atlikti vidaus saugos auditą. 12.2. Laikydamasi savo nustatytos tvarkos bendrovė turėtų reguliariai įvertinti SVS veiksmingumą ir, jeigu reikia, ją peržiūrėti. 12.3. Auditas ir galimi korekciniai veiksmai turėtų būti atliekami laikantis dokumentais patvirtintos tvarkos. 12.4. Auditą atliekantys darbuotojai neturėtų būti susiję su tomis sritimis, kurių auditas atliekamas, nebent šio reikalavimo neįmanoma įgyvendinti dėl bendrovės dydžio ar pobūdžio. 12.5. Audito ir peržiūrų rezultatai turėtų būti pateikti visiems darbuotojams, atsakingiems už tas sritis, kurių auditas buvo atliktas. 12.6. Už atitinkamą sritį atsakinga vadovybė dėl nustatytų trūkumų turėtų laiku imtis korekcinių veiksmų. B DALIS - LIUDIJIMŲ IŠDAVIMAS IR PATIKRA 13. Liudijimų išdavimas ir periodinė patikra 13.1. Laivą turėtų eksploatuoti bendrovė, kuriai išduotas šiam laivui taikomas atitikties dokumentas arba pagal 14.1 dalį taikomas laikinas atitikties dokumentas. 13.2. Šio kodekso reikalavimus atitinkančiai bendrovei administracijos nurodytam laikotarpiui, kuris neturėtų būti ilgesnis nei penkeri metai, atitikties dokumentą turėtų išduoti administracija, administracijos pripažinta organizacija arba administracijos prašymu kitos Konvencijos susitariančiosios valstybės vyriausybė. Šis dokumentas turėtų būti laikomas įrodymu, kad bendrovė gali atitikti kodekso reikalavimus. 13.3. Atitikties dokumentas galioja tik jame aiškiai nurodytų tipų laivams. Turi būti nurodomi tie laivų tipai, kurių pirminė patikra buvo atlikta. Kiti laivų tipai gali būti įrašomi tik patikrinus bendrovės gebėjimą laikytis to tipo laivams taikytinų šio kodekso reikalavimų. Laivų tipai yra nurodyti Konvencijos IX skyriaus 1 taisyklėje. 13.4. Atitikties dokumento galiojimą per tris mėnesius iki sukakties datos arba per tris mėnesius po jos kasmet turėtų patikrinti administracija, jos pripažinta organizacija arba administracijos prašymu kitos Konvencijos susitariančiosios valstybės vyriausybė. 13.5. Jei 13.4 punkte nurodytas metinis patikrinimas nepareikalaujamas arba yra didelės neatitikties šiam kodeksui įrodymų, atitikties dokumentą išdavusi administracija arba jos prašymu dokumentą išdavusi kitos Susitariančiosios valstybės vyriausybė panaikina atitikties dokumentą. 13.5.1. Panaikinus atitikties dokumentą, turėtų būti panaikinti visi susiję saugaus valdymo liudijimai ir (arba) laikini saugaus valdymo liudijimai. 13.6. Atitikties dokumento kopija turėtų būti laikoma laive, kad kapitonas, jei jo paprašytų, atitikties dokumentą galėtų pateikti patikrinti administracijai arba jos pripažintai organizacijai arba Konvencijos IX skyriaus 6.2 taisyklėje nurodytai kontrolei atlikti. Nereikalaujama, kad dokumento kopija būtų patvirtinta. 13.7. Saugaus valdymo liudijimą laivui ne ilgesniam kaip penkerių metų laikotarpiui turėtų išduoti administracija, jos pripažinta organizacija arba administracijos prašymu kitos Konvencijos susitariančiosios valstybės vyriausybė. Saugaus valdymo liudijimas turėtų būti išduodamas patikrinus, ar bendrovė ir laivo vadovybė dirba pagal patvirtintą saugaus valdymo sistemą. Toks liudijimas laikomas įrodymu, kad laivas atitinka šio kodekso reikalavimus. 13.8. Administracija, jos pripažinta organizacija arba administracijos prašymu kitos Konvencijos susitariančiosios valstybės vyriausybė turėtų atlikti bent vieną tarpinę saugaus valdymo liudijimo galiojimo patikrą. Jei numatoma atlikti tik vieną tarpinę patikrą, o saugaus valdymo liudijimo galiojimo laikotarpis yra penkeri metai, patikra turėtų būti atliekama tarp saugaus valdymo liudijimo antrosios ir trečiosios sukakties datų. 13.9. Be 13.5.1 punkto reikalavimų, saugaus valdymo liudijimą išdavusi administracija arba jos prašymu Konvencijos susitariančiosios valstybės vyriausybė jį panaikina, jei 13.8. punkte nurodyta tarpinė patikra nepareikalaujama arba yra didelės neatitikties šiam kodeksui įrodymų. 13.10. Nepaisant 13.2 ir 13.7 punktų reikalavimų, užbaigus pakartotinę patikrą, per tris mėnesius iki esamo atitikties dokumento arba saugaus valdymo liudijimo galiojimo pasibaigimo datos naujasis atitikties dokumentas arba saugaus valdymo liudijimas turėtų įsigalioti nuo pakartotinės patikros užbaigimo ir galioti ne ilgiau kaip penkerius metus nuo esamo atitikties dokumento arba saugaus valdymo liudijimo galiojimo pasibaigimo datos. 13.11. Užbaigus pakartotinę patikrą likus daugiau nei trims mėnesiams iki esamo atitikties dokumento arba saugaus valdymo liudijimo galiojimo pasibaigimo datos naujasis atitikties dokumentas arba saugaus valdymo liudijimas turėtų įsigalioti nuo pakartotinės patikros užbaigimo ir galioti ne ilgiau kaip penkerius metus nuo pakartotinės patikros užbaigimo datos. 14. Laikinų liudijimų išdavimas 14.1. Pradiniam šio kodekso įgyvendinimui palengvinti gali būti išduodamas laikinas atitikties dokumentas, kai: 1) bendrovė yra naujai įsteigta; 2) į esamą atitikties dokumentą reikia įrašyti naujus laivų tipus, patikrinus, ar bendrovė turi įdiegusi šio kodekso 1.2.3 punkto tikslus atitinkančią saugaus valdymo sistemą, jei bendrovė pateikia planus dėl visus šio kodekso reikalavimus atitinkančios saugaus valdymo sistemos įdiegimo per laikino atitikties dokumento galiojimo laikotarpį. Tokį laikiną atitikties dokumentą ne ilgesniam kaip 12 mėnesių laikotarpiui išduoda administracija, jos pripažinta organizacija arba administracijos prašymu kitos Konvencijos susitariančiosios valstybės vyriausybė. Atitikties dokumento kopija turėtų būti laikoma laive, kad laivo kapitonas, jei jo paprašytų, atitikties dokumentą galėtų pateikti patikrinti administracijai arba jos pripažintai organizacijai arba Konvencijos IX skyriaus 6.2 taisyklėje nurodytai kontrolei atlikti. Nereikalaujama, kad dokumento kopija būtų patvirtinta. 14.2. Laikinas saugaus valdymo liudijimas gali būti išduotas: 1) naujiems pristatytiems laivams; 2) bendrovei prisiėmus atsakomybę už naujo bendrovės laivo eksploataciją; 3) laivui pakeitus vėliavą. Tokį laikiną saugaus valdymo liudijimą ne ilgesniam kaip šešių mėnesių laikotarpiui išduoda administracija, jos pripažinta organizacija arba administracijos prašymu kitos susitariančiosios valstybės vyriausybė. 14.3. Administracija arba, administracijos prašymu, kitos susitariančiosios valstybės vyriausybė ypatingais atvejais gali pratęsti laikinų saugaus valdymo liudijimų galiojimą dar vienam ne ilgesniam kaip šešių mėnesių laikotarpiui, skaičiuojamam nuo pirmojo laikotarpio pabaigos. 14.4. Laikinas saugaus valdymo liudijimas gali būti išduotas patikrinus, ar: 1) laivas turi jam skirtą atitikties dokumentą arba laikiną atitikties dokumentą; 2) atitinkamam laivui bendrovės numatyta saugaus valdymo sistema turi visus pagrindinius šio kodekso elementus ir buvo įvertinta atliekant auditą dėl atitikties dokumento išdavimo arba pademonstruota siekiant gauti laikiną atitikties dokumentą; 3) bendrovė suplanavusi per trijų mėnesių laikotarpį atlikti laivo auditą; 4) laivo kapitonas ir pareigūnai yra susipažinę su saugaus valdymo sistema ir planuojama jos įdiegimo tvarka; 5) prieš išplaukiant duoti esminiais laikomi nurodymai; 6) reikiama informacija apie saugaus valdymo sistemą pateikta laivo darbuotojų darbine kalba arba jiems suprantamomis kalbomis. 15. Patikra 15.1. Visos šio kodekso nuostatose reikalaujamos patikros turėtų būti atliekamos administracijai priimtina tvarka, atsižvelgiant į Organizacijos parengtas rekomendacijas [1]. 16. Liudijimų formos 16.1. Atitikties dokumentas, saugaus valdymo liudijimas, laikinas atitikties dokumentas ir laikinas saugaus valdymo liudijimas turėtų būti sudaryti tokia forma, kokia nurodyta šio kodekso priedelyje pateiktuose pavyzdžiuose. Jei vartojama ne anglų ir ne prancūzų kalba, tekste turi būti vertimas į vieną iš šių kalbų. 16.2. Be 13.3 punkto reikalavimų, atitikties dokumente ir laikiname atitikties dokumente nurodytų tipų laivams gali būti taikomi laivų eksploatacijos apribojimai, aprašyti pagal saugaus valdymo sistemą. Priedėlis Atitikties dokumento, saugaus valdymo liudijimo, laikino atitikties dokumento ir laikino saugaus valdymo liudijimo formos +++++ TIFF +++++ +++++ TIFF +++++ +++++ TIFF +++++ +++++ TIFF +++++ +++++ TIFF +++++ +++++ TIFF +++++ +++++ TIFF +++++ II ANTRAŠTINĖ DALIS Administracijai skirtos nuostatos dėl Tarptautinio saugaus valdymo (ISM) kodekso įgyvendinimo A DALIS - BENDROSIOS NUOSTATOS 1.1. Atlikdamos patikrą ir atlikdamos liudijimų išdavimo darbus, kurių reikalauja ro-ro keltams skirtos ISM kodekso nuostatos, valstybės narės laikosi šios antraštinės dalies B dalyje nustatytų reikalavimų ir standartų. 1.2. Be to, valstybės narės reikiamai atsižvelgia į Patikslintų tarptautinio saugaus valdymo kodekso (ISM) įgyvendinimo rekomendacijų administracijoms, kurias TJO priėmė 2001 m. lapkričio 29 d. rezoliucija A.913 (22), nuostatas, kurios nėra pateiktos šios antraštinės dalies B dalyje. B DALIS - LIUDIJIMŲ IŠDAVIMAS IR STANDARTAI 1. Laikino atitikties dokumento ir laikino saugaus valdymo liudijimo priėmimas ir pripažinimas 1.1. Visos valstybės narės priima kitų valstybių narių administracijų arba jų vardu veikiančių pripažintų organizacijų išduotus laikinus atitikties dokumentus ir laikinus saugaus valdymo liudijimus, kurie atitinka šio reglamento nuostatas. 1.2. Valstybės narės pripažįsta trečiųjų šalių administracijų arba jų vardu išduotus laikinus atitikties dokumentus ir laikinus saugaus valdymo liudijimus, įsitikinusios, kad jie atitinka šio reglamento nuostatas. 2. Liudijimų išdavimo procesas 2.1. Su atitikties dokumento išdavimu bendrovei ir su saugaus valdymo liudijimo išdavimu ro-ro keltui susijęs liudijimų išdavimo procesas vykdomas atsižvelgiant į toliau išdėstytas nuostatas. 2.2. Liudijimų išdavimo procesas paprastai susideda iš tokių dalių: 1) pirminės patikros; 2) periodinės arba tarpinės patikros; 3) pakartotinės patikros; 4) papildomos patikros. Bendrovei paprašius tokią patikrą atlieka administracija arba administracijos vardu veikianti pripažinta organizacija. 2.3. Atliekant patikrą atliekamas ir saugaus valdymo auditas. 2.4. Auditui atlikti paskiriamas vyriausiasis auditorius ir, jei reikia, audito grupė. 2.5. Paskirtasis vyriausiasis auditorius palaiko ryšį su bendrove ir pateikia audito planą. 2.6. Audito ataskaita parengiama prižiūrint vadovaujančiam auditoriui, kuris atsakingas už jos tikslumą ir išsamumą. 2.7. Į audito ataskaitą įtraukiamas audito planas, auditorių komandos narių tapatybė, datos ir bendrovės identifikavimo duomenys, įrašai apie pareikštus pastebėjimus ir neatitiktis bei pastabos dėl saugaus valdymo veiksmingumo siekiant nurodytų tikslų. 3. Valdymo standartas 3.1. Auditorių arba auditorių komandos, vadovaujančios patikrai, kuria siekiama nustatyti, ar laikomasi ISM kodekso, kompetencija yra susijusi su: 1) užtikrinimu, kad bendrovės eksploatuojami ro-ro keltai laikytųsi taisyklių ir reglamentų, įskaitant jūrininkų atestavimą; 2) veiksmų, susijusių su jūrinių pažymėjimų patvirtinimu, patikrinimu ir išdavimu; 3) įgaliojimų sritimi, į kurią pagal saugaus valdymo sistemos nuostatas turi būti atsižvelgta, kaip reikalauja ISM kodeksas; ir 4) praktine laivo eksploatavimo patirtimi. 3.2. Tikrinant, ar laikomasi ISM kodekso nuostatų, užtikrinama, kad konsultavimo paslaugas teikiantys ir liudijimų išdavimo procedūras atliekantys darbuotojai būtų nepriklausomi. 4. Kompetencijos standartai 4.1. Pagrindiniai kompetencijos reikalavimai patikrai atlikti 4.1.1. Darbuotojai, turintys patikrinti, ar laikomasi ISM kodekso reikalavimų, atitinka Tarybos direktyvos 95/21/EB [1] VII priedo 2 dalyje nustatytus minimalius reikalavimus inspektoriams. 4.1.2. Jie yra mokyti, kad įgytų reikiamą kompetenciją ir įgūdžius, būtinus patikrinti, ar laikomasi ISM kodekso reikalavimų, visų pirma susijusius su: 1) ISM kodekso išmanymu ir supratimu; 2) privalomomis taisyklėmis ir reglamentais; 3) įgaliojimų sritimi, į kurią pagal ISM kodeksą bendrovės turėtų atsižvelgti; 4) patikrinimo, apklausos, nustatymo ir ataskaitos pateikimo įvertinimo būdais; 5) techniniais saugaus valdymo aspektais ir su jo naudojimu; 6) laivininkystės ir laivo eksploatavimo operacijų pagrindų išmanymu ir 7) dalyvavimu bent viename su jūra susijusios valdymo sistemos audite. 4.2. Pirminei ir pakartotinei patikrai atlikti būtina kompetencija 4.2.1. Siekiant iki galo įvertinti, ar bendrovė arba ro-ro keltas atitinka ISM kodekso reikalavimus, be pirmiau nustatytos esminės kompetencijos, atitikties dokumento ir saugaus valdymo liudijimo išdavimo pirminę arba pakartotinę patikrą turintys atlikti darbuotojai turi būti kompetentingi: 1) nustatyti, ar SVS sudedamosios dalys atitinka ISM kodekso reikalavimus, ar jų neatitinka; 2) nustatyti bendrovės arba ro-ro kelto SVS veiksmingumą siekiant užtikrinti, kad būtų laikomasi įstatymų numatytų ir klasifikacinių patikrinimų ataskaitomis patvirtintų taisyklių ir reglamentų; 3) įvertinti SVS veiksmingumą užtikrinant, kad būtų laikomasi kitų taisyklių ir reglamentų, kuriems netaikomi įstatymų numatyti ir klasifikaciniai patikrinimai, bei sudarant galimybę patikrinti, ar laikomasi šių taisyklių ir reglamentų; ir 4) įvertinti, ar atsižvelgta į TJO, administracijų, klasifikacinių bendrovių ir jūros pramonės organizacijų rekomenduotą saugią praktiką. 4.2.2. Šią kompetenciją gali įgyti komandos, kurių visi nariai kartu turi visą būtiną kompetenciją. 5. Atitikties dokumentų ir saugaus valdymo liudijimų forma Jei ro-ro keltai eksploatuojami tik vienoje valstybėje narėje, valstybės narės naudoja arba prie ISM kodekso pridėtas formas, arba toliau nurodytos formos atitikties dokumentus, saugaus valdymo liudijimus, laikinus atitikties dokumentus ir laikinus saugaus valdymo liudijimus. +++++ TIFF +++++ +++++ TIFF +++++ +++++ TIFF +++++ +++++ TIFF +++++ +++++ TIFF +++++ +++++ TIFF +++++ +++++ TIFF +++++ " [1] Žr. Tarptautinio saugaus valdymo (ISM) kodekso įgyvendinimo gaires, kurias Organizacija patvirtino rezoliucija A.913 (22). [1] OL L 157, 1995 7 7, p. 1. --------------------------------------------------